സ്വാതന്ത്ര്യ ദിനത്തിന് മുന്പ് ആക്രമണം നടത്താന് പദ്ധതിയിട്ടു കശ്മീരില് നാല് ജെയ്ഷെ ഭീകരര് പിടിയില് ശ്രീനഗര്: സ്വാതന്ത്ര്യദിനത്തിന് മുന്നോടിയായി ആക്രമണം നടത്താന് പദ്ധതിയിട്ട ജെയ്ഷെ മുഹമ്മദ് ഭീകരരുടെ സംഘത്തെ ജമ്മു കശ്മീര് പോലീസ് കയ്യോടെ പിടികൂടി. നാല് ജെയ്ഷെ ഭീകരരെയും അവരുടെ കൂട്ടാളികളേയുമാണ് പോലീസ് അറസ്റ്റ് ചെയ്തത്. ഡ്രോണുകള് ഉപയോഗിച്ച് ആയുധങ്ങള് ശേഖരിക്കാനും കശ്മീരിലെ മറ്റ് ജെയ്ഷെ ഭീകരര്ക്ക് വിതരണം ചെയ്യാനും ജമ്മുവില് ഐഇഡി സ്ഥാപിച്ച് ബോംബാക്രമണം നടത്താനുമാണ് ഇവര് ലക്ഷ്യമിട്ടിരുന്നതെന്ന് പോലീസ് അറിയിച്ചു. ഭീകരരില് നിന്ന് ആയുധങ്ങളും സ്ഫോടക വസ്തുക്കളും പോലീസ് കണ്ടെത്തി. ആക്രമണത്തിന് ഉപയോഗിക്കാന് കരുതിവെച്ച ഐ.ഇ.ഡി ഘടിപ്പിച്ച മോട്ടോര് സൈക്കിളും പോലീസ് പിടിച്ചെടുത്തു. കഴിഞ്ഞ ഒരാഴ്ചക്കിടെ വിവിധ തീവ്രവാദ സംഘടനകളിലെ നിരവധി ഭീകരരാണ് കശ്മീരില് അറസ്റ്റിലായത്. സംസ്ഥാനത്തിന്റെ പല ഭാഗങ്ങളിലായി സ്വാതന്ത്ര്യദിനത്തിന് മുമ്ബ് ആക്രമണം നടത്തുകയെന്നതായിരുന്നു ഇവരുടെ ഉദ്ദേശ്യം. ടാണ്ട, കുല്ന വനമേഖലയില് നിന്ന് ഭീകരര് ഒളിപ്പിച്ചിരുന്ന വലിയ ആയുധശേഖരവും പോലീസ് കണ്ടെത്തിയിരുന്നു. സ്വാതന്ത്ര്യദിനത്തിന് മുന്നോടിയായി അതീവ ജാഗ്രതയിലാണ് സുരക്ഷാ ഉദ്യോഗസ്ഥര്.